Ondersoek na vrou (21) se branddood nog nie klaar | Netwerk24
Deur Maygene de Wee 23 Julie 2019 17:31
Lorraine Olifant is Sondagoggend in 'n brand dood.Foto: Verskaf
Die polisieondersoek na die dood Sondagoggend van 'n jong vrou van Touwsrivier in 'n brand, is nog nie afgehandel nie.
Kapt. Zamoxolo Ntshwaxa, stasiebevelvoerder in Touwsrivier, het Dinsdag bevestig dat Lorraine Olifant (21) Sondag in die vroeë oggendure in 'n brand dood is nadat die opslaanhuis van sinkplate waarin sy en haar ouers gewoon het aan die brand geslaan het.
Ntshwaxa sê die Touwsrivier-polisie is bewus van gerugte dat die brand gestig is. "Ons kan dit egter nie bevestig nie. Wat ek wel kan sê, is dat ons die oorsaak van die brand ondersoek en alle inligting opvolg."
Die brand het volgens die polisie om 04:50 in die woonbuurt Uitsig (Hopland) uitgebreek.
Olifant het glo 'n paar uur voor die brand van 'n kuierplek af teruggekom en eers vir haar ouers iets gemaak om te eet voordat sy gaan slaap het.
Volgens Theo Botha, brandweerhoof van die Breedevallei-munisipaliteit, is hul ondersoek nog nie afgehandel nie en gaan hy nie oor die oorsaak van die brand spekuleer nie. "Ek sal reageer wanneer die tyd reg is," het hy gesê.
Slegs uitgebrande sinkplate is oor van die opslaanhuis waarin 'n jong vrou van Touwsrivier Sondagoggend in 'n brand dood is. Foto: Standard